Hoosesagg Museeum
S Hoosesagg Museeum isch 1995 an dr Imbergasse 31 uffdoo worde und isch s chlinste Museeum z Baasel. Es bestoot us ere äinzige Witriine. Dr Naame chunnt drvo, ass jeede Geegestand, wo usgstellt isch, im ene Hoosesagg Platz het.

s Museeumsgeböid 

S Museeum befindet sich in dr Basler Innestadt, im Woonhuus vo dr Familie Vergeat. Dr Naame vom Huus isch Zum häilige Kristoffel und isch mee wie 600 Joor alt. 1345 isch s zum erste Mol in ere Chronik erwäänt worde. Elf Joor spööter het s s Baasler Äerdbeebe überstande. Dusse uf dr Wand het s Bild vom häilige Kristoferus mit em Jesuschind. Es wird verzellt, ass im Huus die ersti Hebamme vo dr Stadt gläbt het.

D Laag und wie s Museum entstande isch 
Die zentrali Laag rund um e Noodlebärg isch dr Grund gsi, wiso s Glaasfänster in dr Husdüür zum e chliine Museeum unfunkzioniert worde isch. Jeede Daag chömme hunderti vo Turiste und Fuessgänger und e Hufe Stadtfüerige am Huus verbii. D Lüt häi gärn in das alte Huus iinegluegt und für daas isch s Fänster in dr Düüre braktisch gsi. Anstatt das Fänster zuezmache, so dass mä nüm het chönne iineluege,häi d Bewooner us em Fänster e «Fänsterlaade» gmacht. Es isch e Minilaade gsi, wo mä chliineri Geegeständ het chönne chaufe. «Basel Tourismus» zhet s au gmerkt und e Hufe Füerige halte am alte Huus aa, zum s chliine Museeum azluege. Ein Zutritt ist nicht möglich.

s Museeumskonzept 

S Konzept vom «Fänsterlaade» isch allerdings nit guet gloffe. D Lüt, wo verbiichoo si, si zwar wunderfitzig gsi aber au z schüüch, zum z lüte und öbbis go z chaufe. Scho bald isch us em «Fänsterlaade» e Museeum worde. D Vergeats si liideschaftligi Sammler und häi iiri gröössere und chliinere Sammlige im Fänster afo ustelle. Es isch zwar nume e chliini Witriine, wo mä in e baar Minute alles gsee het, aber das chliine Museeum isch schnäll en Attrakzioon worde. Es het au Lüt gee, wo iiri äignigi Sammlig häi welle ustelle.

D Sammlig 
Acht Sammlige, wo vilmol Bezuug uf d Jooreszit oder en aktuells Eräinis häi, wärde jeedes Joor e Mooned lang usgstellt. zum Bischbil Billedoose, Sunnebrülle, Spiilzüüg-Fluugi und Chueglogge. Wo die Olümpische Spiil 2012 z London abghalte worde si, isch e Sammlig vo roote Londoner Busmodäll zäigt worde. Jeede, won e Sammlig vo mindestens 30 Däil het, cha ustelle. D Vergeats sälber düen denn s Fänster gstalte.

Weblinks 
 Homepage Hosesaggmuseum

Fuessnoote 

Museum z Basel